กลุ่มโรงกลั่นร่วงยกแผง หลังค่าการกลั่นลดลง กูรูชี้ยังไม่เหมาะเก็งกำไร
กลุ่มโรงกลั่นร่วงยกแผง หลังค่าการกลั่นลดลง ล่าสุดเคลื่อนไหวบริเวณ 5-6 เหรียญสหรัฐ/บาร์เรล ลดลงจากช่วงก่อนหน้านี้ ซึ่งอยู่ที่ประมาณ 8-9 เหรียญสหรัฐ/บาร์เรล โบรกเกอร์ชี้ยังไม่เหมาะในการเก็งกำไรระยะสั้น
6 ก.ค. 2558

ผู้สื่อข่าวรายงานว่า ราคาหุ้นบริษัท ไทยออยล์ จำกัด (มหาชน) หรือ TOP ณ เวลา 11.22 น. ราคาอยู่ที่ 54.25 บาท ลบ 0.50 บาท หรือ 0.91% สูงสุดที่ 54.50 บาท ต่ำสุดที่ 53.75 บาท มูลค่าซื้อขายที่ 144.30 ล้านบาท
ขณะที่ราคาหุ้นบริษัท พีทีที โกลบอล เคมิคอล จำกัด (มหาชน) หรือ PTTGC ราคาทรงตัวอยู่ที่ 68 บาท สูงสุดที่ 68.50 บาท ต่ำสุดที่ 67.25 บาท มูลค่าซื้อขายที่ 222.79 ล้านบาท
ด้านราคาหุ้นบริษัท ไออาร์พีซี จำกัด (มหาชน) หรือ IRPC ราคาอยู่ที่ 4.22 บาท ลบ 0.16 บาท หรือ 3.65% สูงสุดที่ 4.34 บาท ต่ำสุดที่ 4.18 บาท มูลค่าซื้อขายที่ 623.86 ล้านบาท
อีกทั้งราคาหุ้นบริษัท บางจากปิโตรเลียม จำกัด (มหาชน) หรือ BCP ราคาอยู่ที่ 35.25 บาท ลบ 0.25 บาท หรือ 0.70% สูงสุดที่ 35.50 บาท ต่ำสุดที่ 35 บาท มูลค่าซื้อขายที่ 126.22 ล้านบาทขณะที่ดัชนีตลาดหุ้นไทยโดยรวมลบ 0.76%
โดยปัจจัยที่ส่งผลให้ราคาหุ้นมีการปรับตัวลง คาดว่ามาจากประเด็นที่ค่าการกลั่นมีการปรับตัวลงมาอยู่ที่บริเวณ 5-6 เหรียญสหรัฐ/บาร์เรล
บล.ไอร่า ระบุในบทวิเคราะห์ว่า หุ้นกลุ่มโรงกลั่น เช่น TOP ,PTTGC ,IRPC และ BCP ตามการเคลื่อนไหวของค่าการกลั่น ล่าสุดเคลื่อนไหวบริเวณ 5-6 เหรียญสหรัฐ/บาร์เรล ลดลงจากช่วงก่อนหน้านี้ ซึ่งอยู่ที่ประมาณ 8-9 เหรียญสหรัฐ/บาร์เรล ยังไม่เหมาะในการเก็งกำไรระยะสั้น
อย่างไรก็ตาม บล. เคเคเทรด ระบุในบทวิเคราห์ (6 ก.ค.) ว่ามีมุมมองเป็นบวกต่อการลงทุน TOP สำหรับในระยะสั้น TOP ยังมีปัจจัยบวกจากผลประกอบการไตรมาส 2/58 ที่แข็งแกร่ง โดยเบื้องต้นประเมินว่ากำไรสุทธิจะใกล้เคียงกับไตรมาส 1/58 ที่ผ่านมา ความเสี่ยงระยะสั้นมีเพียงค่าการกลั่นที่ลดลงตามฤดูกาล และกำลังกลั่นใหม่ที่เพิ่มขึ้น รวมทั้ง Upside ของราคาหุ้นที่เริ่มจำกัด ทำให้แนะนำ “เก็งกำไร” ราคาเป้าหมาย 60 บาท/หุ้น